Broj: 711-I-767-P-213-19/20-14-8

Zagreb, 22. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Krešimira Ačkara, zamjenika gradonačelnika Grada Velike Gorice,** pokrenutom Odlukom Povjerenstva broj: 711-I-639-P-213-19/20-11-8 od 21. veljače 2020.g., na 86. sjednici, održanoj 22. svibnja 2020.g., donosi sljedeću:

**ODLUKU**

1. **Istovremenim obnašanjem dužnosti zamjenika gradonačelnika Grada Velike Gorice i obavljanjem funkcije člana Upravnog vijeća ustanove Centar za odgoj i obrazovanje Velika Gorica, koja nije proglašena ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave niti je posebnim zakonom određeno da je dužnosnik član upravnog vijeća navedene ustanove po položaju, i to u razdoblju od 8. lipnja 2017.g. do 24. travnja 2020.g., dužnosnik Krešimir Ačkar, zamjenik gradonačelnika Grada Velika Gorica, počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Krešimiru Ačkaru izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 79. sjednici održanoj 21. veljače 2020.g. pokrenulo postupak za odlučivanje o sukobu interesa protiv dužnosnika Krešimira Ačkara, zamjenika gradonačelnika Grada Velika Gorica, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Upravnog vijeća ustanove Centar za odgoj i obrazovanje Velika Gorica, koja nije proglašena ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave niti je posebnim zakonom određeno da je dužnosnik član upravnog vijeća po položaju.

Na odluku o pokretanju postupka dužnosnik Krešimir Ačkar dostavio je pisano očitovanje u zakonom propisanom roku. U očitovanju dužnosnik u bitnome navodi da dužnost zamjenika gradonačelnika Grada Velike Gorice obnaša od 8. lipnja 2017.g., a kao predstavnik osnivača je Odlukom tadašnjeg Ministarstva socijalne politike i mladih od 29. lipnja 2016.g. imenovan članom Upravnog vijeća Centar za odgoj i obrazovanje Velika Gorica na mandat od 4 godine. Dužnosnik nadalje navodi da je član Upravnog vijeća navedene ustanove postao dok još nije bio dužnosnik te je imao pravo na naknadu po održanim sjednicama, no nakon što je postao dužnosnik usmeno je tražio da mu se ista ne isplaćuje. Nakon što je saznao da mu se naknada ipak isplaćuje, istu je u cijelosti vratio jer mu je namjera bila da funkciju člana Upravnog vijeća obavlja volonterski te da svojim iskustvom i znanjem pomogne u radu Centru za odgoj i obrazovanje Velika Gorica. Dužnosnik izražava žaljenje zbog toga što nije imao saznanja o tome da ne može biti član upravnog vijeća volonter te je nakon saznanja o istom podnio ostavku na navedenu funkciju. Dužnosnik dodatno navodi da Grad Velika Gorica i Centar za odgoj i obrazovanje Velika Gorica nisu nikad bili u poslovnom odnosu te da do sada nije bilo prigovora na njegov rad kao člana Upravnog vijeća Centra za odgoj i obrazovanje Velika Gorica.

U privitku očitovanja dužnosnik je dostavio ostavku na mjesto člana Upravnog vijeća Centra za odgoj i obrazovanje Velika Gorica koju je podnio dana 23. travnja 2020.g. te potvrde o provedenom nalogu za uplatu iz kojih je vidljivo da je dužnosnik Centru za odgoj i obrazovanje Velika Gorica dana 22. siječnja 2020.g. uplatio iznos od 400,00 kn te je kao opis plaćanja naveo da se radi o povratu pogrešno uplaćene naknade za 9. i 10. mjesec 2029.g. te dana 24. siječnja 2020.g. iznos od 1.050,00 kn kao povrat naknade koja mu je isplaćena u 2017. i 2018.g.

 Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Krešimir Ačkar obnaša dužnost zamjenika gradonačelnika Grada Velike Gorice, počevši od 8. lipnja 2017. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da iznimno dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 14. stavkom 3. i stavkom 4. ZSSI-a propisano je da popis pravnih osoba od posebnog državnog interesa utvrđuje Hrvatski sabor na prijedlog Vlade Republike Hrvatske, a popis pravnih osoba od posebnog interesa za jedinicu lokalne, odnosno područne (regionalne) samouprave utvrđuje predstavničko tijelo te jedinice.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080451667, OIB: 28129388615 upisan Centar za odgoj i obrazovanje Velika Gorica, pravnog oblika ustanova. Kao jedini osnivač upisana je Republika Hrvatska, a kao ravnateljica upisana je Nikolina Vučković Barišić.

Uvidom u Odluku Hrvatskog sabora o Popisu pravnih osoba od posebnog državnog interesa („Narodne novine“ broj 144/10., 16/14., 55/15. i 105/15.) Povjerenstvo je utvrdilo da ustanova Centar za odgoj i obrazovanje Velika Gorica, čiji osnivač je Republika Hrvatska, nije proglašena ustanovom od posebnog državnog interesa.

Uvidom u Odluku o popisu pravnih osoba od posebnog interesa za Zagrebačku županiju („Glasnik Zagrebačke županije“, broj 18/11., 8/13. i 4/17.) te u Odluku o utvrđivanju popisa pravnih osoba od posebnog interesa za Grad Veliku Goricu („Službeni glasnik Grada Velike Gorice“ broj 3/14. i 3/16.) utvrđeno je da Centar za odgoj i obrazovanje Velika Gorica nije utvrđen kao ustanova od posebnog interesa za Zagrebačku županiju niti za Grad Veliku Goricu.

Na zahtjev Povjerenstva Centar za odgoj i obrazovanje Velika Gorica dostavio je očitovanje KLASA: 011-01/19-01/1, URBROJ: 238-31-96-02-02-19-1 od 23. listopada 2019.g. u kojem se navodi da je Krešimir Ačkar član Upravnog vijeća navedene ustanove, imenovan Odlukom o imenovanju Ministarstva socijalne politike i mladih, danas Ministarstva za demografiju, obitelj, mlade i socijalnu politiku od 29. lipnja 2016.g. U očitovanju se nadalje pojašnjava da na temelju članaka 149. i 151. stavka 1. Zakona o socijalnoj skrbi („Narodne novine“ broj 157/13., 152/14., 99/15., 16/17 i 130/17.) nadležno Ministarstvo imenuje 3 predstavnika osnivača u Upravno vijeće navedene ustanove.

Uvidom u Odluku Ministarstva socijalne politike i mladih KLASA: 550-06/16-07/106, URBROJ: 519-06-2/7-16-2 od 29. lipnja 2016.g. utvrđeno je da se istom dužnosnik Krešimir Ačkar imenuje članom Upravnog vijeća Centra za odgoj i obrazovanje Velika Gorica na mandat od četiri godine, kao predstavnik osnivača.

Povjerenstvo je također izvršilo uvid u članak 149. Zakona o socijalnoj skrbi kojim je propisano da domom socijalne skrbi upravlja upravno vijeće koje čine tri predstavnika osnivača, jedan predstavnik radnika zaposlen u domu i jedan predstavnik korisnika doma socijalne skrbi ili njegov roditelj ili skrbnik. Člankom 151. stavkom 1. istog Zakona propisano je da članove upravnog vijeća – predstavnike osnivača i korisnika imenuje osnivač na mandat od četiri godine. Istim člankom, stavkom 4. propisano je da predsjednika i zamjenika predsjednika upravnog vijeća biraju članovi upravnog vijeća između predstavnika osnivača. Slijedom navedenoga, iz odredbi Zakona o socijalnoj skrbi koji je bio na snazi u vrijeme imenovanja Krešimira Ačkara članom Upravnog vijeća Centra za odgoj i obrazovanje Velika Gorica ne proizlazi da navedeni dužnosnik obnaša funkciju člana Upravnog vijeća navedene ustanove po položaju.

Na dodatni upit Povjerenstva, Centar za odgoj i obrazovanje Velika Gorica dostavio je očitovanje KLASA: 011-01/19-01/1, URBROJ: 238-31-96-02-02-19-2 od 11. prosinca 2019.g. uz koji je dostavljeno izvješće o isplaćenim naknadama dužnosniku Krešimiru Ačkaru kao članu Upravnog vijeća navedene ustanove u razdoblju od 2016.g. do prosinca 2019.g.

Iz dokumentacije dostavljene uz očitovanje utvrđeno je da je dužnosniku Krešimiru Ačkaru dana 9. prosinca 2016.g. isplaćen iznos od 300,00 kn za sudjelovanje na 1. i 2. sjednici Upravnog vijeća, dana 12. listopada 2017.g. iznos od 900,00 kn za sudjelovanje na 3., 4., 5., 6., 7. i 8. sjednici Upravnog vijeća, dana 12. prosinca 2018.g. iznos od 300,00 kn za sudjelovanje na 9., 10. i 11. sjednici Upravnog vijeća, dana 9. prosinca 2019.g. iznos od 200,00 kn za sudjelovanje na 12. sjednici Upravnog vijeća te dana 10. prosinca 2019.g. iznos od 200,00 kn za sudjelovanje na 13. sjednici Upravnog vijeća.

S obzirom da je utvrđeno da navedena obrazovna ustanova nije proglašena od posebnog državnog interesa, kao ni od posebnog interesa za jedinicu lokalne kao ni područne (regionalne) samouprave na čim području se nalazi, u konkretnom slučaju ne primjenjuje se iznimka propisana člankom 14. stavkom 2. ZSSI-a, a sukladno kojoj dužnosnici mogu biti članovi u najviše do dva upravna vijeća ustanova od posebnog državnog interesa ili od posebnog interesa za jedinicu lokalne, odnosno područne (regionalne) samouprave, bez prava na naknadu.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Krešimir Ačkar istovremeno obnašao dužnost zamjenika gradonačelnika Grada Velike Gorice i obavljao funkciju člana Upravnog vijeća ustanove Centar za odgoj i obrazovanje Velika Gorica, a koja nije proglašena ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave niti je posebnim zakonom određeno da je dužnosnik član Upravnog vijeća navedene ustanove po položaju, i to u razdoblju od 8. lipnja 2017.g. kada je stupio na dužnost zamjenika gradonačelnika Grada Velike Gorice do 23. travnja 2020.g. kada je podnio ostavku na funkciju člana Upravnog vijeća navedene ustanove, čime je počinio povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede.

Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je uzelo u obzir duljinu trajanja povrede od gotovo tri godine te okolnost da je dužnosnik za obavljanje funkcije člana Upravnog vijeća centra za odgoj i obrazovanje Velika Gorica primao naknadu.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna. Na izricanje sankcije u visini Zakonom propisanog minimuma utjecala je okolnost da je dužnosnik izvršio povrat cjelokupnog iznosa naknade koja mu je isplaćena.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Krešimir Ačkar, elektronička dostava

2. Objava na internetskoj stranici Povjerenstva

3. Pismohrana